Hof beveel SAUK-bedryfshoof moet geskors word | Maroela Media
"Die hof het beveel dat hy geskors moet word hangende die uitkoms van 'n tugverhoor," het DA-LP Gavin Davis gesê. "Die tugverhoor moet binne 60 dae plaasvind, onder leiding van 'n onafhanklike persoon."
Thuli Madonsela, die Openbare Beskermer, het in Februarie onder meer bevind dat Motsoeneng se aanstelling onregmatig was, dat hy in een jaar 'n salarisverhoging van R900 000 (van R1,5 miljoen tot R2,4 miljoen) gekry het en dat hy gelieg het oor sy kwalifikasies. Sy het destyds ook beveel dat daar binne 90 dae 'n nuwe bedryfshoof aangestel moet word.
Faith Muthambi, minister van kommunikasie, het Motsoeneng se permanente aanstelling in Junie aangekondig. Madonsela het hierna aangekondig dat sy weer 'n ondersoek oor Motsoeneng gaan doen.
Die DA het 'n hooggeregshofaansoek gebring om Motsoeneng se aanstelling tersyde te stel. Muthambi en die SAUK het die aansoek teengestaan.